Propunere de constituire a unei Federaţii franco-germane

 

Tratatul franco-german (1963)

 

Ideea unui Tratat franco-german a fost propusă în anul 1962 de către generalul Charles de Gaulle, fiind împărtăşită şi de cancelarul german Konrad Adenauer, pentru a pune capăt rivalităţilor şi tensiunilor provocate de cele trei războaie în care se confruntaseră cele două ţări în ultima jumătate de secol. Ideea fundamentală a părţii franceze a fost aceea că semnarea unui Tratat franco-german este "cea mai bună posibilitate de reconciliere a popoarelor şi de a le descoperi bazele comune". 

În anul 1963, cei doi au semnat Tratatul bilateral franco-german, care punea bazele cooperării bilaterale politice, culturale şi economice. Astfel, potrivit analiştilor, cele două ţări au făcut posibilă crearea construcţiei europene, baza actualei Uniuni Europene, un model al cooperării ulterioare în cadrul Europei.

Potrivit termenilor propuşi de generalul Charles de Gaulle, Republica Federală Germania urma să fie susţinută pentru a-şi găsi un loc în elita ţărilor europene, în schimbul recunoaşterii preeminenţei diplomatice franceze şi prin menţinerea unui parteneriat economic strâns. În acest fel a fost posibilă relansarea schimburilor culturale şi educaţionale, considerate un element-cheie în reconcilierea franco-germană. Prin acel document istoric, Republica Federală Germania şi Franţa s-au angajat să se consulte, în mod regulat, asupra tuturor problemelor esenţiale de politică externă, de apărare şi de securitate, probleme ale tineretului şi culturii.

Motorul franco-german, după cum a fost denumită de analişti colaborarea dintre cele două ţări, a cunoscut importante etape de evoluţie în perioada cuplurilor de preşedinţi Charles de Gaulle-Konrad Adenauer, Valery Giscard d'Estaing-Helmut Schmidt şi Helmuth Kohl-François Mitterand, cei din urmă fiind consideraţi arhitecţii reunificării Germaniei după încheierea războiului rece. (În 1988, cancelarul H. Kohl şi preşedintele F. Mitterrand au completat tratatul cu înfiinţarea consiliilor franco-germane pentru securitate şi politică economică monetară.) Analiştii nu au apreciat în aceeaşi notă favorabilă relaţiile dintre Georges Pompidou şi Willy Brandt precum şi cele dintre Jacques Chirac şi Gerhard Schröder, motorul franco-german fiind relansat de-abia în timpul celui de-al doilea mandat al preşedintelui francez, la sfârşitul anului 2002. 

 

Declaraţia comună franco-germană 

 

Cu prilejul manifestărilor prilejuite de aniversarea a 40 de ani de la semnarea Tratatului de la Elysée, comisarii europeni, germanul Günther Verheugen şi francezul Pascal Lamy, au făcut publică o iniţiativă de creare a unei federaţii franco-germane cu instituţii guvernamentale comune. Propunerea, care a fost dată publicităţii la 21 ianuarie a.c. de cotidianele "Liberation" şi "Berliner Zeitung", prevede consolidarea nucleului Uniunii Europene în perspectiva extinderii acesteia cu alte zece state începând din 2004, lărgire care ar putea avea un efect negativ asupra funcţionării instituţiilor blocului comunitar. Potrivit celor doi comisari europeni, acest efect poate fi însă contracarat printr-o reînnoire a alianţei franco-germane, care să meargă până la a face ca aceste două state să aibă politici externe, de apărare şi fiscale comune.

Potrivit analiştilor, iniţiativa lui G. Verheügen şi P. Lamy este cu atât mai îndrăzneaţă cu cât se afirmă şi posibilitatea ca alte state din cadrul UE, care împărtăşesc viziunile şi obiectivele Franţei şi Germaniei, să fie invitate să adere la federaţia franco-germană. Potrivit celor doi, "intenţia noastră nu este aceea de a realiza o insulă fără poduri către Uniunea Europeană, ci mai degrabă de a construi ideea «Nucleului Europei»", idee promovată de politicianul creştin-democrat german Wolfgang Schäuble la începutul anilor '90. 

Analiştii apreciază că de la consolidarea unui aşa-zis nucleu în cadrul unei federaţii şi până la extinderea acesteia prin aderarea altor state la ea este însă o diferenţă uriaşă, lăsând loc speculaţiilor privind ajungerea la o Uniune "în cercuri concentrice sau a naşterii unei federaţii în interiorul UE". De asemenea, intenţia de creare a unei federaţii este considerată îndrăzneaţă în condiţiile în care ideea federalismului, promovată intens în ultimii ani de Germania, nu este agreată în multe state membre ale UE, printre care se numără şi Franţa.

Propunerea celor doi comisari europeni este în spiritul Declaraţiei comune franco-germane referitoare la o mai apropiată cooperare între cele două state membre ale UE, declaraţie prezentată la Paris de preşedintele Jacques Chirac şi cancelarul Gerhard Schroeder.

Declaraţia comună prezentată de cei doi preşedinţi pune bazele unei apropieri fără precedent între cele două state şi face referiri la marile progrese ale construcţiei europene din ultimii 20 de ani: Actul Unic European, Tratatul de la Maastricht, implementarea monedei unice şi spaţiul Schengen. Apreciind că Franţa şi Germania sunt unite printr-o comunitate de destin, în declaraţia comună se face referire la viitorul Europei şi la viziunea comună asupra instituţiilor sale. Liderii celor două ţări au apreciat că au sarcina de a dezvolta politicile comune ale Uniunii şi de a le adapta noilor realităţi ale construcţiei europene, acestea constituind baza solidarităţii între ţările Uniunii.

Potrivit declaraţiei comune, cooperarea franco-germană va avea la bază dezvoltarea unor proiecte şi a unor iniţiative bilaterale care să permită desfăşurarea de acţiuni comune care au drept scop consolidarea legăturilor dintre cele două state. În acest scop, în declaraţie se face referire la înţelegerea celor două părţi de a organiza reuniuni comune ale cabinetelor de două ori pe an, anunţând totodată şi constituirea unui organism care se va ocupa de pregătirea acestor întruniri guvernamentale. Se preconizează faptul că summit-urile franco-germane se vor desfăşura sub forma unui consiliu al miniştrilor care va fi pregătit de miniştrii de externe ai celor două ţări. Atât Franţa, cât şi Germania vor numi câte un Secretar general care va avea ca domeniu de responsabilitate cooperarea bilaterală. De asemenea, s-a propus organizarea anuală a unei conferinţe franco-germană care să reunească reprezentanţi ai societăţii civile, cultură şi mass-media.

În declaraţie se face referire la necesitatea armonizării legislaţiei celor două state, în special în ceea ce priveşte prevederile dreptului familiei. De asemenea, liderii celor două ţări au anunţat introducerea dublei cetăţenii, cetăţenii francezi putând să aleagă cetăţenia germană şi invers. 

Declaraţia mai cuprinde şi angajamentul ca cele două state să se consulte în prealabil înaintea luării unei decizii în cadrul Naţiunilor Unite, în special în cadrul politicii externe şi de securitate comună. 

Cu prilejul reuniunii comune a guvernelor şi parlamentelor Franţei şi Germaniei, preşedintele Jacques Chirac şi cancelarul Gerhard Schroeder au anunţat crearea unei Uniuni franco-germane în cadrul Uniunii Europene. Acest lucru ar avea ca scop coagularea mai rapidă a viitoarei Uniuni a statelor europene. În perspectiva unei Europe lărgite de la 25 la 27 de membrii, Germania şi Franţa sunt, în egală măsură, convinse că numai o cooperare mai strânsă le-ar permite să fie în continuare motorul Uniunii Europene. Analiştii apreciază că Europa lărgită reprezintă o mare provocare pentru ţări ca Franţa sau Germania, a căror diplomaţie se repoziţionează în funcţie de schimbările politice şi economice apărute pe vechiul continent. Contribuţia franco-germană la dezbaterea asupra viitoarei arhitecturi a Europei lărgite este dorită prea mult de cele două ţări, ca să nu se ajungă la un acord comun referitor la revizuirea şi modernizarea motorului european. 

Dar, în timp ce actualii lideri ai Germaniei şi Franţei îşi pun mari speranţe în a fi motorul puternic al Europei, fostul cancelar Helmut Schmidt aprecia că "cele două ţări nu mai joacă rolul de motor în construcţia europeană pe care l-au jucat în trecut". Potrivit fondatorului sistemului monetar european, "motorul franco-german al Europei nu mai există". "Este evident că relaţiile dintre cele două ţări sunt mult mai bune decât cele pe care le au cele două ţări cu SUA, dar sunt de departe mai puţin bune decât în perioada 1974-1989", a adăugat acesta. 

Pe de altă parte, cancelarul german, Gerhard Schröder, a declarat că Germania şi Franţa îşi vor coordona toate eforturile în scopul prevenirii unei intervenţii militare împotriva Irakului, după ce liderul german a anunţat că nu va sprijini nici o rezoluţie a Organizaţiei Naţiunilor Unite care aprobă războiul. "Le-am spus prietenilor noştri francezi, precum şi altora, şi o spun şi aici, mergând mai departe în această problemă decât în trecut: să nu vă aşteptaţi ca Germania să aprobe o rezoluţie care legitimizează războiul", a declarat cancelarul german. 

Potrivit analiştilor politici, aceasta este cea mai puternică declaraţie anti-război a cancelarului Germaniei, ţară ce deţine începând din ianuarie a.c. un loc nepermanent, fără drept de veto, în Consiliul de Securitate al ONU. Într-un articol publicat de cotidianul "Berliner Zeitung", şeful executivului german afirma că Germania şi Franţa, care este unul dintre cei cinci membri permanenţi ai Consiliului de Securitate al ONU, alături de SUA, China, Rusia şi Marea Britanie, având drept de veto, vor coopera strâns pentru a asigura pacea şi pentru a evita războiul. 

Referindu-se la atitudinea ostilă a Franţei şi Germaniei faţă de un război în Irak, ministrului american al apărării, Donald Rumsfeld, a declarat recent: "Nu văd Europa ca fiind Germania şi Franţa. Cred că este vechea Europă. Dacă priviţi la întreaga Europă, centrul său de gravitate se deplasează către Est". Analiştii apreciază că asemenea afirmaţii ilustrează doar nervozitatea excesivă a Administraţiei americane pe măsură ce creşte eventualitatea unui război în zonă. Pe de altă parte, atât politicienii cât şi analiştii politici au semnalat faptul că, în ciuda raporturilor complicate pe care le-a avut cu SUA, Franţa a fost întotdeauna alături poporul american în momentele grele ale unui conflict.

Potrivit declaraţiei comune intitulată "Declaraţia Consiliului franco-german de securitate şi apărare", adoptate de un Consiliu de miniştri comun reunit la Paris, Franţa şi Germania vor studia posibilitatea înfiinţării unui stat-major comun în scopul de a-şi coordona resursele şi capacităţile în cadrul unei Forţe europene de Reacţie Rapidă, cele două ţări intenţionând să aibă pregătită o Brigadă franco-germană în cazul unei acţiuni europene a FRR. Analiştii remarcă faptul că această declaraţie reia şi dezvoltă elementele unei iniţiative franco-germane publicate în noiembrie 2002, care face trimitere la evoluţia Politicii europene de securitate şi apărare (PESC) în cadrul unei veritabile "Uniuni Europene de securitate şi apărare", prevăzută de tratatele europene.

 

2. Lucrările sesiunii plenare a Convenţiei pentru viitorul Europei (20-21 ianuarie 2003)

La 21 ianuarie a.c., în cadrul sesiunii plenare a Convenţiei privind viitorul Europei, care a avut loc la Bruxelles, ministrul francez al afacerilor externe, Dominique de Villepin, şi omologul său german, Joschka Fischer, au susţinut propunerea franco-germană privind reforma instituţiilor europene:

- alegerea a doi preşedinţi, unul al Comisiei Europene, ales de Parlamentul European, şi unul al Consiliului European, ales de reprezentanţii statelor membre ale UE;

- renunţarea la sistemul preşedinţiei semestriale.

Propunerea a făcut obiectul unor critici venite în special din partea reprezentanţilor mai multor ţări mici ale Uniunii Europene, care se tem că o preşedinţie dublă a Uniunii ar conduce la apariţia unor confuzii şi a unor conflicte de putere. Franţa şi Germania au propus ca şefii de stat şi de guvern din UE să aleagă un preşedinte al Consiliului European, pentru o perioadă de doi ani şi jumătate sau de cinci ani, iar Parlamentul European să aleagă un preşedinte al Comisiei Europene. 

"Între cei doi preşedinţi nu va exista o rivalitate, pentru că funcţiile lor vor fi diferite", a precizat Dominique de Villepin, explicând faptul că "preşedintele Consiliului European va conduce lucrările şefilor de stat şi de guvern şi va reprezenta Uniunea pe scena internaţională, iar preşedintele Comisiei va conduce activitatea instituţiei sale, garant al interesului general european". La rândul său, Joschka Fischer a afirmat că este greu de conceput într-o Uniune extinsă actualul sistem al preşedinţiei prin rotaţie. Potrivit acestuia, propunerea franco-germană "ar contribui la asigurarea capacităţii de acţiune pe termen lung a Uniunii şi ar favoriza echilibrul între cele trei instituţii europene: Consiliul, Comisia şi Parlamentul".

Reprezentantul Ungariei, Peter Balasz, a afirmat în cadrul lucrărilor Convenţiei pentru viitorul Europei că J. Chirac şi G. Schröder vor să instaleze "Sfânta Treime" în fruntea UE. "Tatăl" ar fi, potrivit lui Peter Balazs, preşedintele Consiliului European, "fiul" - şeful diplomaţiei UE, iar "Sfântul Duh" - Comisia.

Majoritatea participanţilor a denunţat pericolele unei Europe bicefale propusă de Franţa şi Germania. Nici Comisia Europeană şi nici eurodeputaţii membri ai Convenţiei nu au fost de acord cu existenţa a doi preşedinţi. Vicepreşedintele Convenţiei, Giuliano Amato, a recunoscut că propunerea franco-germană nu a fost primită cu prea mare entuziasm de Convenţie. Potrivit acestuia, "preşedintele Consiliului European nu poate fi transformat într-un lider autocrat al Uniunii Europene". "Belgia, a declarat Louis Michel, ministrul de externe al acestei ţări, nu poate accepta ca un preşedinte al Consiliului şefilor de guverne să se ocupe de afacerile europene. În mod necesar acest preşedinte îşi va crea o administraţie proprie şi va duce o activitate proprie care va intra în concurenţă cu Comisia Europeană, ceea ce este inacceptabil". 
Singurele ţări care au susţinut, dar cu rezerve, propunerea franco-germană, au fost Marea Britanie, Italia, Spania, Suedia şi Danemarca. "Nu dorim un preşedinte al Europei, ci un preşedinte al Consiliului şefilor de state şi guverne care să lucreze în parteneriat cu cel al Comisiei", a spus Peter Hain, reprezentantul britanic la Convenţie. Acesta a declarat că este convins de faptul că propunerile franco-germane privind reforma instituţională a unei Uniuni Europene extinse se va bucura de o susţinere din ce în ce mai amplă în acest forum european, care trebuie să ofere până în iunie 2003 un proiect constituţional comunitar. Oficialul britanic a mai declarat că nu poate exista concordie în Convenţie înainte de a se ajunge la un acord comun în privinţa alegerii unui preşedinte al Consiliului European, care să reprezinte statele membre ale UE. 

 

 

 

 

 

 

 

 

 

 

 

 

 

 

 

Anexa 1

Declaraţie comună cu ocazia celei de a 40-aniversări a Tratatului de la Elysée 

Prietenia franco-germană în slujba unei responsabilităţi comune pentru Europa

 

1. Tratatul de la Elysée, semnat acum 40 de ani între Franţa şi Republica Federală Germania de către generalul De Gaulle şi cancelarul Adenauer, a parafat reconcilierea între cele două naţiuni ale noastre şi a pus bazele unei păci durabile pe continent.

2. Franţa şi Germania, membre fondatoare al Comunităţilor Europene, au jucat un rol de factor motor, dând un impuls marilor progrese ale construcţiei europene, în particular în cursul ultimilor 20 de ani: Actul Unic European, Tratatul de la Maastricht, implementarea monedei unice euro, spaţiul Schengen. Recent, Germania şi Franţa s-au concentrat asupra contribuţiei la reuşita negocierilor de aderare a celor zece state candidate, negocieri încheiate la Copenhaga. Franţa şi Germania sunt conştiente că au o responsabilitate istorică comună în slujba Europei. Ambiţia lor este de a continua să reprezinte o forţă în domeniul propunerilor susceptibilă, fără a impune ceva, să-şi antreneze partenerii.

3. Tratatul de la Elysée a inaugurat, de asemenea, o eră de cooperare fără precedent între cele două ţări ale noastre. Dialogul nostru strâns şi cooperarea noastră în toate domeniile favorizează schimburi din ce în ce mai intense între societăţile noastre. Astăzi aducem un omagiu tuturor actorilor care au contribuit la dezvoltarea şi aprofundarea acestui dialog, fie că este vorba de personalităţi politice, de colectivităţi teritoriale, de întreprinderi, de asociaţii, de aşezăminte educative, ştiinţifice şi culturale.

4. De asemenea, salutăm acţiunea Biroului franco-german pentru tineret care a permis la mai mult de 7 milioane de tineri să se întâlnească, a Universităţii franco-germane, în cadrul căreia în fiecare an mai mult de 3.000 de studenţi urmează cursuri binaţionale integrate şi a canalului de televiziune ARTE, simbol al voinţei de cooperare între cele două ţări ale noastre şi care tocmai şi-a sărbătorit a 10-a aniversare. În domeniul militar, subliniem rolul jucat de către brigada franco-germană, aflată la originea corpului european, care ne permite să desfăşurăm împreună operaţii de gestionare a crizelor. În momentul în care Franţa şi Germania decid cu ocazia acestei aniversări să-şi întărească legătura care le uneşte, aceste instituţii şi ansamblul structurilor de cooperare franco-germană trebuie să-şi adapteze misiunile lor acestei noi ere de apropiere şi, mai mult, să înscrie pe deplin acţiunile lor într-o perspectivă europeană.

5. De 40 de ani, contextul cooperării franco-germane a evoluat profund. Încheierea războiului rece şi reunificarea germană au marcat începutul reunificării Europei. Alăturarea extinderii Uniunii Europene şi a adoptării unei Constituţii comune plasează cele două ţări ale noastre în faţa unor provocări considerabile. În contextul mondializării experienţa celor 40 de ani de cooperare este un semn favorabil privitor la capacitatea noastră de a ne asuma sarcinile privitoare la noua Europă. De asemenea, suntem hotărâţi să angajăm o nouă etapă în cooperarea dintre cele două ţări ale noastre.

 

Exercitarea responsabilităţii noastre comune în Europa

6. Franţa şi Germania sunt unite printr-o comuniune de destin. Viitorul nostru comun este indisociabil legat de cel al unei Uniuni Europene aprofundate şi extinse. De asemenea, vrem să propunem partenerilor noştri o viziune comună asupra Europei de mâine şi suntem hotărâţi să punem totul în slujba promovării întăririi acestei Uniuni.

7. După o istorie dureroasă, ne bucurăm de orientările europene parafate la Consiliul European de la Copenhaga şi suntem hotărâţi să facem din extindere un succes, ajutând noile state membre să se integreze în mod armonios în cadrul Uniunii Europene şi să promoveze, alături de noi, valorile care reprezintă esenţa proiectului european. Vom pregăti împreună viitoarele aderări, în special cele ale Bulgariei şi României, şi vom promova punerea în aplicare a unui parteneriat privilegiat cu statele care se află la frontierele Uniunii pentru a garanta stabilitatea şi prosperitatea Europei şi a vecinilor săi.

8. Această Uniune extinsă, mai diversificată şi, în consecinţă, mai complexă trebuie să-şi păstreze capacitatea de decizie şi de acţiune. În acest scop, dorim reuşita Convenţiei asupra viitorului Europei. Am remis Convenţiei contribuţia noastră cu privire la mijloacele care permit Uniunii Europene să facă faţă provocărilor interne şi externe cu care se confruntă. Facem apel pentru stabilirea bazelor unei Uniuni mai puternice, mai democratice, mai vizibile, mai solidare, mai eficiente, bucurându-se de o mai mare credibilitate pe scena mondială. Dorim ca instituţiile Uniunii să poată să fie înzestrate cu o mai mare capacitate de acţiune, cu o legitimitate şi stabilitate mai bine asigurate. Dorim, în egală măsură, să construim o veritabilă Uniune a cetăţenilor. Este unul dintre motivele pentru care Carta drepturilor fundamentale ar trebui să fie integrată în textul Constituţiei, astfel încât să dea forţă valorilor şi principiilor care reprezintă soclul proiectului nostru european. 

9. Suntem hotărâţi să facem ca politica externă şi de securitate comună, precum şi politica europeană de securitate şi de apărare să poată depăşi pragul unei noi etape, pentru ca Uniunea să fie capabilă să-şi asume pe deplin rolul său pe scena internaţională şi să promoveze la scară mondială libertatea, pacea şi democraţia în acord cu valorile care îi sunt proprii. Propunem crearea unei Uniuni Europene de securitate şi de apărare care va conferi o formă concretă şi eficienţă solidarităţii şi securităţii comune a membrilor săi şi care trebuie, de asemenea, să contribuie la întărirea pilonului european al Alianţei Atlantice. Pentru a marca hotărârea noastră în favoarea continuării în acest sens a unei evoluţii a politicii europene de securitate şi de apărare, vom angaja toate resursele necesare în vederea îmbunătăţirii capacităţilor militare şi, procedând în felul acesta, vom intensifica în mod sensibil cooperarea noastră bilaterală. 

10. Vom fi, în egală măsură, ataşaţi ideii de a promova o nouă solidaritate cu ţările din Sud, în scopul de a asigura, în special, dezvoltarea ţărilor celor mai sărace, mai ales în cadrul negocierilor angajate sub egida Organizaţiei Mondiale a Comerţului.

11. Este de domeniul responsabilităţii noastre unite să dezvoltăm politici comune ale Uniunii şi să le adaptăm noilor realităţi ale construcţiei europene, întrucât aceste politici constituie baza esenţială a solidarităţii între ţările Uniunii. De asemenea, ne vom pregăti împreună pentru marea dezbatere care se va deschide cu privire la perspectivele financiare ale Uniunii şi asupra viitorului politicilor comune după anul 2006, respectând în permanenţă preocuparea pentru globalitate care a inspirat concluziile recentului Consiliu European de la Bruxelles (24-25 octombrie 2002).

12. Vom veghea la respectarea pluralismului lingvistic în instituţiile Uniunii şi suntem hotărâţi să luăm măsurile necesare în favoarea utilizării limbii germane şi a celei franceze în instanţele Uniunii Europene, de exemplu, promovând învăţarea celor două limbi de către viitorii funcţionari europeni, în particular, cei ai noilor ţări membre, în cadrul unor programe de formare universitară sau profesională.

13. Dorim întărirea Europei ca spaţiu al libertăţii, securităţii şi justiţiei, astfel încât toţi cetăţenii europeni să trăiască în securitate pe ansamblul teritoriului Uniunii, în special în confruntarea cu evoluţiile noilor ameninţări. Uniunea Europeană trebuie să fie o comunitate de drept şi un spaţiu cetăţenesc. De asemenea, înţelegem să promovăm libertatea de circulaţie în Uniune prin desfiinţarea titlurilor de sejur pentru cetăţenii europeni. Vom acţiona, de asemenea, în favoarea unei politici europene comune privitor la dreptul de azil şi de imigrare. Ne angajăm, de asemenea, să desfăşurăm o politică activă pentru instaurarea unui Parchet european, pentru crearea unui cazier judiciar european, pentru întărirea capacităţilor Europol-ului şi pentru punerea în aplicare a unei poliţii europene de frontieră, care va permite lupta eficientă împotriva migraţiilor clandestine. 

 

Solidaritate mai accentuată între Franţa şi Germania printr-o cooperare mai intensă

14. Pentru a-şi îndeplini pe deplin rolul lor de forţă de impulsionare şi de antrenare în cadrul Uniunii Europene, cele două ţări ale noastre trebuie să dezvolte cooperarea lor de manieră exemplară în cadrul Uniunii Europene. Obiectivul urmărit este ca proiectele noastre să poată servi ca bază politicilor europene. Vom promova, în consecinţă, iniţiative bilaterale care să permită experimentarea, în domenii de acţiune prioritare, a unei uniuni mai strânse între cetăţenii noştri, societăţile şi instituţiile noastre.

 

Tineret, educaţie şi sport

15. Diversitatea limbilor este o bogăţie pentru Uniune, iar învăţarea acestora nu poate fi decât un izvor de realizare şi un atu pentru tinerele generaţii. Dorim să desfăşurăm o acţiune hotărâtă pentru învăţarea limbii ţării partenere şi, mai general, înţelegem să promovăm împreună un model de educaţie care să permită tinerilor să dobândească buna cunoaştere a două limbi străine europene.

16. Declarăm 22 ianuarie "Ziua franco-germană". Dorim ca în viitor această zi să fie consacrată, în toate instituţiile din sistemele noastre educaţionale, unei prezentări a relaţiilor noastre bilaterale, promovării limbii ţării partenere şi unei acţiuni de informare privitor la programele de schimburi şi de întâlniri, precum şi la posibilităţile de studiu şi de muncă în ţara parteneră. 

17. Obiectivul nostru este de a încuraja tinerii din cele două ţări ale noastre să considere Franţa şi Germania ca un cadru unic pentru completarea studiilor şi exercitarea profesiei lor. Pentru a facilita schimburile de studenţi şi de tineri în formare, precum şi mobilitatea profesională, vom continua să acţionăm în sensul unei depline şi totale recunoaşteri reciproce a diplomelor noastre şi să promovăm transparenţa şi comparabilitatea calificărilor noastre profesionale. Miniştrii de resort vor identifica obstacolele care rămân încă a fi depăşite, vor hotărî, de acum până la viitorul Summit franco-german, un calendar precis pentru realizarea acestui obiectiv şi vor trebui să prezinte în mod regulat rapoarte cu privire la progresele înregistrate în acest sens. Trebuie promovată dezvoltarea Universităţii franco-germane şi în sensul de a fi în măsură să primească cel mai mare număr posibil de studenţi. Franţa şi Germania doresc să-i dea o nouă dimensiune, propunând partenerilor lor europeni să promoveze constituirea unor grupări de instituţii de învăţământ superior. În avangarda Europei universitare, acestea vor oferi studenţilor un parcurs academic integrat planului european. 

18. În vederea intensificării schimburilor sportive, dorim să fie prezentată candidatura comună a Franţei şi a Germaniei pentru organizarea unor competiţii sportive internaţionale. Facem apel la desfăşurarea unor mari manifestări franco-germane, transfrontaliere, sportive şi populare. 

 

Societate civilă, cultură şi media 

19. O cooperare întărită între Franţa şi Germania presupune o mai bună cunoaştere mutuală a societăţilor şi a culturilor noastre. Pentru a permite sporirea dialogului între responsabilii noştri politici, economici, sindicali, asociativi, reprezentanţi ai media, personalităţi din lumea culturală, propunem să se întrunească, în fiecare an, o conferinţă franco-germană pentru a le permite să dezbată probleme importante care interesează societăţile noastre.

20. Dorim lansarea, încă din acest an, a unor negocieri care să vizeze elaborarea unei Convenţii internaţionale privind diversitatea culturală în cadrul UNESCO. Această diversitate trebuie să găsească modalitatea de a se exprima în special în sectoarele audio-vizual şi ale noilor tehnologii ale informaţiei şi comunicaţiei. De asemenea, promovarea industriilor noastre culturale trebuie să contribuie la aceasta. Facem apel la dezvoltarea schimburilor de jurnalişti între ţările noastre. Solicităm miniştrilor noştri să pună la punct proiecte culturale comune în state terţe, mobilizând în special fondul de finanţare comun înfiinţat în acest scop de cele două Ministere de externe şi să încerce împreună înfiinţarea concomitentă a institutelor noastre culturale de la Moscova.

21. Încurajăm deschiderea europeană a canalului cultural ARTE, păstrând identitatea sa franco-germană, în special sprijinind înfiinţarea de către acest canal a unei bănci de programe europene şi lansăm invitaţia de a promova apropierea dintre societăţile noastre. Subliniem importanţa garantării prezenţei în peisajul audio-vizual francez şi german a cel puţin unui canal al ţării partenere şi încurajării realizării şi difuzării unor programe comune de către organele de radiodifuziune şi de televiziune din cele două ţări. Dorim ca ţările noastre să continue reflecţia asupra viitorului canalului european de informare Euronews.

 

Armonizarea dreptului

22. Pentru a intensifica apropierea societăţilor noastre şi în perspectiva unor noi progrese care să fie realizate la nivel european, vom veghea la armonizarea legislaţiilor noastre naţionale în principalele domenii care privesc viaţa cetăţenilor noştri. Facem apel la miniştrii noştri să-şi consulte în mod sistematic, cu ocazia pregătirii proiectelor de lege, omologii lor şi să ţină mai bine seama de starea şi evoluţia legislaţiei ţării partenere pentru a găsi toate convergenţele posibile. În particular, dorim să fie prezentate proiecte vizând o apropiere a legislaţiilor privind dreptul civil, în special dreptul familiei. Trebuie astfel să permitem conaţionalilor noştri să beneficieze, dacă doresc, de cetăţenia celor două ţări ale noastre. În egală măsură trebuie să reducem şi să desfiinţăm dificultăţile care subzistă pentru cetăţenii a căror viaţă profesională, familială şi personală se împarte între Franţa şi Germania.

 

Etică

23. Dorim să formulăm răspunsuri comune la problemele etice ridicate de progresele cercetării şi medicinei. Ţinând cont de reflecţiile comitetelor de etică din cele două ţări, dorim să prezentăm proiecte concertate în mod aprofundat care să permită adoptarea unor legislaţii comparabile.

 

Cooperare descentralizată şi transfrontalieră

24. Dorim întărirea cooperării între colectivităţi teritoriale pentru a favoriza apariţia unor noi legături, în special între regiunile franceze şi Landurile germane, precum şi dezvoltarea unei cooperări şi a unei intercomunalităţi transfrontaliere. Sprijinim înfiinţarea unui Eurodistrict Strasbourg-Kehl, bine deservit, având vocaţia explorării unor noi forme de cooperare şi găzduirii unor instituţii europene şi facem apel la înfiinţarea altor Eurodistricte.

 

Politică externă

25. Franţa şi Germania vor veghea la adoptarea unor poziţii comune în instanţele internaţionale, inclusiv în Consiliul de Securitate şi la stabilirea unor strategii concertate în privinţa ţărilor terţe, în special în cadrul politicii externe şi de securitate comune.

26. Miniştrii noştri de externe vor accentua complementaritatea între reţelele noastre diplomatice şi consulare, în special prin intermediul unor structuri şi al unor servicii comune. Le solicităm, în egală măsură, să examineze posibilitatea de a trece la deschiderea unor ambasade comune franco-germane.

27. Serviciile prestate cetăţenilor noştri în ţara parteneră vor trebui să fie îmbunătăţite printr-o creştere a cooperării, sub egida ministerelor noastre de externe, între serviciile consulare şi administraţia ţării de reşedinţă. Asistenţa mutuală prestată concetăţenilor noştri rezidenţi în terţe ţări va fi şi ea intensificată.

 

Apărare

28. În cadrul politicii europene de securitate şi de apărare, Franţa şi Germania subliniază, cu această ocazie, care marchează, totodată, a 15-a aniversare a înfiinţării Consiliului franco-german de securitate şi de apărare, calitatea şi importanţa cooperării lor în domeniul apărării, precum şi voinţa lor de a o întări într-o perspectivă europeană. Aceasta se referă în special la dezvoltarea capacităţilor militare, inclusiv la punerea la punct a unor noi forme de cooperare, mai ales prin armonizarea planificării nevoilor militare şi punerea în comun de capacităţi şi resurse, contribuind la activarea unei politici europene de înarmare şi la răspândirea unei culturi europene de securitate şi de apărare.

 

Politică economică şi financiară

29. Pentru a întări coordonarea politicilor noastre economice şi a acţiunilor noastre atât la nivel comunitar cât şi internaţional, Franţa şi Germania adoptă în cadrul Consiliului Economic şi Financiar franco-german, înfiinţat prin Protocolul din 1988, care este piatra de hotar a relaţiilor noastre bilaterale, poziţii comune cu privire la problemele fundamentale ale politicii economice şi financiare care se pun pe termen mediu şi lung, cum ar fi cele ale finanţării pensiilor, sistemelor de sănătate şi a pieţei muncii. Vom aprofunda, de asemenea, cooperarea noastră în domeniul politicii industriale, comerciale, a energiei, tehnologiei şi transporturilor pentru a întări, în cadru european, competitivitatea economiilor noastre.

30. Pentru ca Europa să poată contribui pe deplin la dezbaterile internaţionale de politică economică, financiară şi comercială şi pentru a dispune de o capacitate sporită de analiză şi propunere, întărind astfel poziţia în aceste domenii, Franţa şi Germania hotărăsc lansarea unei iniţiative europene cu scopul de a înfiinţa un Centru european de economie internaţională consacrat acestor obiective. Acest Centru, care ar putea avea sediul la Bruxelles, ar trebui să poată să se extindă în mod progresiv la toţi partenerii europeni - state membre, instituţii comunitare şi operatori privaţi.

 

Ajutor pentru dezvoltare

31. Franţa şi Germania îşi vor întări coordonarea lor în domeniul ajutorului pentru dezvoltare, în special în stabilirea priorităţilor politicii lor bilaterale şi evaluarea acestora şi se vor strădui să stabilească poziţii comune în diferite foruri internaţionale din domeniu. Ele îşi vor întări cooperarea pe teren, punând în aplicare proiecte comune sau complementare care să contribuie la dezvoltare, cu prioritate a continentului african, şi la lupta împotriva unor flageluri cum ar fi drogurile şi marile pandemii precum SIDA.

32. Facem, în egală măsură, apel la înfiinţarea unui serviciu de voluntari franco-germani pentru a permite tinerilor francezi şi germani să se angajeze împreună în proiecte de cooperare în terţe ţări, în special în direcţia ţărilor în curs de dezvoltare.

 

Mediu şi dezvoltare durabilă

33. Într-un context în care catastrofele, şi mai ales inundaţiile, pun din ce în ce mai frecvent, în termeni noi, problema prevenirii riscurilor naturale şi a gestionării crizelor, Franţa şi Germania doresc să fie factorul motor al unei politici europene în materie de prevenire a catastrofelor naturale, în special a inundaţiilor. Ele vor solicita Comisiei Europene să înainteze o propunere în vederea creării unui Centru european de prevenire şi de protecţie împotriva inundaţiilor. Consiliul franco-german al mediului va acorda în lucrările sale prioritate îndeplinirii acestei misiuni. Cele două ţări vor examina posibilitatea recurgerii la mijloace comune de intervenţie în caz de catastrofă.

34. Vom acţiona în favoarea unei reale guvernări internaţionale a mediului, prin întărirea Programului Naţiunilor Unite pentru mediu (PNUE), urmărind crearea unei Organizaţii mondiale a mediului în cadrul Naţiunilor Unite.

 

Cercetare şi dezvoltare tehnologică

35. Dorim să continuăm dezvoltarea cooperării franco-germane pentru a contribui la crearea unui spaţiu european de cercetare, în special prin acţiuni în favoarea mobilităţii cercetărilor şi a dezvoltării unor structuri pentru doctoranzi în cadrul Universităţii franco-germane. Suntem hotărâţi să imprimăm un nou avânt cooperării noastre în domeniul spaţial, mai ales în domeniul rachetelor lansatoare. Suntem în favoarea inserării în mod expres în tratate a competenţei Uniunii Europene în domeniul spaţial. Date fiind ultimele dezvoltări înregistrate de această tehnică, ne pronunţăm din nou cu fermitate împotriva clonării fiinţelor umane, pe linia iniţiativei franco-germane luată în cadrul Organizaţiei Naţiunilor Unite. Vom promova cooperarea între instituţiile de cercetare franceze şi germane pentru a le permite să se angajeze împreună şi mai eficient în lupta împotriva cancerului.

 

Întărirea procedurilor noastre de concertare bilaterală

36. Summit-urile franco-germane vor lua forma unui Consiliu franco-german al miniştrilor. Acesta va fi pregătit de miniştrii de externe. Consiliul miniştrilor va asigura coordonarea cooperării franco-germane la cel mai înalt nivel, precum şi urmărirea punerii sale în aplicare în domeniile de acţiune prioritare. Consilii restrânse ale miniştrilor se vor putea reuni pentru a aborda subiecte specifice.

37. Comitetul şi Consiliul franco-german de securitate şi de apărare se vor întruni cu ocazia reuniunii Consiliului franco-german al miniştrilor.

38. Dacă un subiect al ordinii de zi se pretează la aceasta, ministrul de resort din ţara parteneră va asista la Consiliul miniştrilor din cealaltă ţară şi va fi invitat să prezinte proiecte de legislaţie comună franco-germană.

39. Miniştrii din ţările noastre vor trebui să se întâlnească şi în vederea Consiliilor Uniunii Europene, într-un mod mai sistematic şi mai frecvent, în mod deosebit pentru a pregăti ordinea de zi a Consiliului franco-german al miniştrilor.

40. Ritmul întâlnirilor la nivel înalt între Preşedinte şi Cancelar, în prezenţa celor doi miniştri de externe, va fi menţinut şi va putea fi intensificat, în funcţie de necesităţi.

41. Va fi numit în fiecare ţară câte un Secretar general pentru cooperarea franco-germană. Personalitate de nivel înalt, acesta va fi personal în legătură cu Cancelarul şi cu Primul ministru şi va dispune de o structură adecvată la Ministerul Afacerilor Externe. El va coordona pregătirea, punerea în aplicare, urmărirea deciziilor instanţelor politice de concertare şi apropiere a ţărilor noastre în instanţele europene. Secretarul general va fi asistat de un adjunct din ţara parteneră.

Secretarul general pentru cooperarea franco-germană va participa la Consiliul franco-german al miniştrilor. El va prezida Comisia interministerială pentru cooperare între cele două ţări.

42. Pentru a îmbunătăţi cunoaşterea reciprocă a practicilor administrative şi eficienţa muncii noastre în comun în cadrul administraţiilor publice din ţările noastre, solicităm miniştrilor noştri să generalizeze repartizarea de funcţionari pe lângă ţara parteneră, la nivel naţional, precum şi la nivel local, să facă sistematice contactele între responsabilii cu aceleaşi probleme din cele două state, să sporească schimbul de informaţii, să îmbunătăţească cunoaşterea limbii partenerului şi să pună în aplicare formaţiuni comune, în particular, pentru încadrare. De asemenea, îi invităm să cuprindă în echipa lor, în cadrul cabinetului lor, un cetăţean al ţării partenere. Totodată, colectivităţile teritoriale sunt chemate să pună în aplicare asemenea schimburi.

43. Punerea în aplicare a conţinutului prezentei declaraţii reprezintă responsabilitatea comună a ministerelor din cele două ţări în domeniile de competenţă respective. Acestea vor înainta, cu ocazia summit-ului care urmează acestei a 40-a aniversări, un program comun de cooperare. Se va trece apoi, cu ocazia fiecărui Consiliu franco-german al miniştrilor, la evaluarea punerii în aplicare a programelor de cooperare şi la actualizarea priorităţilor lor.

 

Preşedintele Republicii Cancelarul Republicii

Franceze Federale Germania

Jacques Chirac Gerhard Schröder

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Anexa 2

Pentru o uniune franco-germană - articol semnat de comisarii europeni Guenter Verheugen şi Pascal Lamy 

 

"Ne aflăm din nou în faţa unui punct de cotitură al construcţiei europene. Odată cu extinderea ce se va produce în 2004, Uniunea Europeană va avea 25 de membri, faţă de şase la începuturile sale. Odată cu Constituţia pe care a pregăteşte Convenţia privind viitorul Europei prezidată de Valery Giscard d’Estaing, UE trebuie să se doteze cu un proiect clar şi cu instituţii legitime pentru a pune în aplicare acest proiect. Procedând astfel, peste doi ani ar putea renaşte a Europă reconciliată cu ea însăşi şi unită în jurul ambiţiilor comune.

Viziune ambiţioasă, poate chiar naivă? Nu neapărat. Chiar dacă acest lucru a displăcut scepticilor, Europa a progresat întotdeauna pas cu pas. De la Comunitatea Europeană a Cărbunelui şi Oţelului (CECA) până la moneda unică, trecând prin uniunea comercială şi piaţa unică, Uniunea s-a format din progrese majore urmate de faze de repliere. Însă în această evoluţie a existat o constantă: caracterul decisiv al alianţei dintre Germania şi Franţa. Fără ea, Europa este în stare de somnolenţă, cu ea face progrese.

Şi aceasta dintr-un motiv esenţial: alianţa franco-germană nu este născută din asemănări, ci din deosebiri. Istoria noastră, marcată de atâtea războaie; limbile noastre, cu rădăcini distincte; culturile noastre, a căror bogăţie nu trebuie să ascundă originalitatea; concepţiile noastre despre societate şi putere: aparent, totul, totul ne separă. Un singur lucru ne apropie, izvorât din lecţiile istoriei - conştientizarea faptului că o cooperare franco-germană este vitală pentru asigurarea păcii şi stabilităţii în Europa. Această conştientizare a complementarităţii noastre este de o importanţă fundamentală.

Faimosul motor franco-german, adesea descris ca un condominiu, este în realitate un exerciţiu de confruntare constructivă, care nu se impune prin putere, ci prin convingere. Eficienţa sa ţine de capacitatea de a găsi compromisuri în care toate statele se pot regăsi, deşi nu în totalitate mulţumite. Iar acest lucru este posibil doar pentru că aceste două state, limitate atunci când sunt privite individual, ajung prin voinţă şi dialog la o anumită viziune a diversităţii europene.

Bineînţeles, în cursul ultimilor ani, dinamismul apropierii a scăzut. Din cauza unor neînţelegeri şi frecuşuri, s-a instalat neîncrederea: francezii temându-se că vor fi marginalizaţi într-o Uniune extinsă, iar germanii cerând o împărţire mai echitabilă a contribuţiilor financiare pentru a asigura solidaritatea intercomunitară. Pe durata a câtorva ani, am trecut astfel de la lansarea euro, la Maastricht, la o reformă instituţională, la Nisa, rămânând în partea aceasta a aşteptărilor tuturor.

Trebuie oare să ne resemnăm în faţa acestei apatii, brăzdate, uneori, de câteva momente incandescente, precum Consiliul European de la Bruxelles unde a fost vorba despre garantarea finanţării durabile a extinderii prin stabilizarea bugetului agricol? Nu, considerăm că nu trebuie să ne resemnăm.

O Europă care creşte are nevoie de un corp mai musculos - acesta este miza noii Constituţii pregătite de Convenţia privind viitorul Europei - cât şi de o inimă mai puternică - aceasta este miza reînnoirii necesare a alianţei franco-germane. Cele două condiţii sunt indispensabile dacă se doreşte evitarea diluării proiectului european, ambiţie pe care nu au abandonat-o nici suveraniştii, nici militanţii în favoarea unei Europe pur comerciale.

Aniversarea Tratatului de la Elysée va suscita cu siguranţă iniţiative pozitive, permiţând consolidarea cooperării şi stimulând apropierea dintre cele două părţi. Dar acest lucru nu va fi suficient. Astăzi, schimbările milimetrice nu mai reprezintă o miză. Trebuie să ne dotăm ambiţiile cu mijloace adecvate: să acţionăm împreună şi să facem să progreseze modelul european de dezvoltare. Dacă dorim să realizăm "Europa unită", la care ne invita deja Tratatul de la Elysée din urmă cu 40 de ani, trebuie să realizăm, încă de pe acum, uniunea franco-germană.

Nu căutăm să impunem un model federal standard, de altfel, acesta nu există nicăieri, toate experienţele în acest domeniu sunt unice, pentru că au la bază proiecte construite în comun. Să lăsăm, deci, problemele puerile şi să ne concentrăm asupra lucrurilor pe care vrem să le construim împreună.

Primul proiect este destul de avansat graţie construcţiei europene. Este vorba despre uniunea economică. Să punem capăt simplificărilor facile: francezii nu visează noaptea la agravarea deficitelor, iar germanii nu visează la o apreciere a monedei euro. Cultura stabilităţii este puternic înrădăcinată. Să încetăm să mai credem în magia "consultărilor" prealabile, care se presupune că ar debloca poziţiile "analoage", mascând greşit divergenţele noastre şi voinţa noastră de a continua să acţionăm într-o splendidă izolare. Să facem o regulă din stabilirea unor poziţii comune în toate problemele legate de politica economică.

Concret, acesta înseamnă că liniile directoare ale bugetelor şi ale politicii fiscale ale celor două state ar trebui să fie elaborate în comun şi că sistemele fiscale ar trebui să fie apropiate progresiv, ceea ce ar permite stabilirea unei baze utile pentru a pune capăt concurenţei fiscale neloiale existente în UE. Acesta înseamnă că Franţa şi Germania ar avea poziţii identice în cadrul Consiliului de Miniştrii al UE şi că ar acţiona progresiv în comun în toate instituţiile internaţionale, începând cu cele financiare precum Fondul Monetar Internaţional şi Banca Mondială.

Suntem convinşi că acelaşi tip de demers s-ar putea aplica şi politicii externe şi de apărare. În cursul ultimilor ani, opiniile ţărilor noastre s-au apropiat. Într-o lume nesigură, coerenţa politicii europene, mijloacele de care dispune, reprezintă elemente fundamentale pentru o mai bună guvernare mondială. În viitor, aspirăm la crearea unei forţe armate comune, la unirea reprezentantelor noastre diplomatice, precum şi la apărarea comună a intereselor noastre în cadrul Consiliului de Securitate al Naţiunilor Unite.

La aceste două proiecte (care ar fi singurele competenţe veritabil federale ale Uniunii franco-germane) ar corespunde instituţii comune: un Congres compus din reprezentanţii celor două Parlamente, reuniuni ministeriale săptămânale, un secretariat permanent, un forum al societăţii civile (sindicate, asociaţii, organizaţii neguvernametale) şi o structură de cooperare a colectivităţilor teritoriale.

Să ne înţelegem bine: nu dorim să facem din această nouă uniune o insuliţă eliberată de legăturile sale cu UE. Din contră, toţi membrii Uniunii care împărtăşesc aceleaşi ambiţii sunt bineveniţi. S-ar constitui astfel a cooperare consolidată, fondată nu pe câteva acţiuni punctuale sau pe o coaliţie întâmplătoare, ci bineînţeles pe un autentic proiect politic.

Ceea ce propunem este să oferim puterea motorului franco-german întregii Europe şi, astfel, să facem un pas semnificativ în direcţia unei Europe puternice şi solidare care constituie punctul central al angajamentului nostru".

 

 

 

 

 

 

 

 

 

 

 

 

 

 

 

 

 

 

 

 

Anexa 3

Interviu acordat de Jacques Chirac privind noul model de cooperare franco-germană – extrase (“Le Monde” – 20 ianuarie 2003)

 

Într-un interviu acordat cotidianului francez "Le Monde", la 20 ianuarie a.c., preşedintele Franţei, Jacques Chirac, a afirmat, printre altele: 

"Înţelegerea franco-germană s-a manifestat de la crearea Uniunii Europene, şi de câte ori a fost nevoie a plecat de la o constatare simplă: atât timp cât Germania şi Franţa se înţeleg, Europa progresează, când nu se înţeleg Europa dă înapoi. Este o constatare şi nu afirmaţia unei voinţe hegemonice. Viitorul instituţional al UE urmează a fi o mare provocare. (…)

Am decis să instituim, atât în Germania cât şi în Franţa, câte un secretariat general de cooperare, cu un adjunct francez la Berlin şi cu un adjunct german la Paris. Aceştia vor trebui să dea impulsurile necesare şi să asigure o mai bună coordonare a politicilor. De asemenea, dorim o asociere mai puternică a Parlamentelor noastre pentru a ajunge la o armonizare a legislaţiilor respective care influenţează viaţa cetăţenilor noştri. Totodată, ziua de 22 ianuarie va deveni "ziua franco-germană" în toate şcolile din Franţa şi Germania. (…)

Am relaţii excelente cu cancelarul G. Schröder. Relaţiile dintre conducătorii germani şi cei francezi nu au nimic de-a face cu opţiunile politice naţionale ale acestor lideri. Gerhard Schröder are o viziune şi o ambiţie pentru Europa, la fel şi eu. Este ceea ce ne permite să mergem înainte. În mod natural, cultura sau interesele germane pot conduce la dificultăţi fiind nevoie de voinţă politică pentru a trece peste ele. De aceea am o relaţie umană, inspirată de încredere cu cancelarul G. Schröder şi cred că vom putea trece peste orice divergenţe. (…)

Astăzi există trei precedente în Europa, Consiliul, Comisia şi Parlamentul, fiecare având propriile responsabilităţi. Propunerea francogermană vizează să confere fiecărei preşedinţii, în special celei a Consiliului şi Comisiei, capacitatea de a gestiona mai bine problemele din ce în ce mai numeroase şi mai complexe cauzate de extindere. În ceea ce priveşte Parlamentul European, se prevede consolidarea rolului său din moment ce îl va alege pe preşedintele Comisiei.

Nu dorim să stricăm echilibrul dintre Consiliul European şi Comisie. Alegerea preşedintelui Comisiei de către Parlament şi după cum doresc eu, o mai mare autoritate a preşedintelui asupra comisarilor, îi va oferi acestuia o capacitate de acţiune mai legitimă şi mai puternică în acelaşi timp. Comisia se află într-o fază de evoluţie şi tranziţie. În cadrul Tratatului de la Nisa a trebuit să ţinem cont de interesele şi sensibilităţile anumitor state. S-a admis atunci că fiecare stat va fi reprezentat în Comisie, ceea ce sporeşte importanţa acesteia. 

De asemenea, dorim să consolidăm preşedinţia Consiliului European care este slăbită din cauza schimbării la fiecare şase luni. Alegerea preşedintelui Consiliului cu majoritatea calificată a şefilor de stat şi de guvern ai UE, pentru un mandat de cinci ani sau doi ani şi jumătate, cu posibilitatea de reînnoire, oferă stabilitate preşedintelui şi timp de acţiune. Mai mult, preşedintele va lucra tot timpul, nefiind posibilă cumularea acestei funcţii cu cea de şef de stat sau de guvern în exerciţiu, în cazul în care ar ocupa o astfel de funcţie. (…)

Obiectivele Franţei, care cred că sunt împărtăşite în totalitate de partenerii noştri germani, constau mai întâi în refondarea proiectului european. Este foarte important ca UE să aibă o Constituţie, iar eu am fost primul membru al Consiliului European care am propus acest lucru în urmă cu trei ani. O Constituţie care aminteşte şi integrează valorile comune, în special cele care au fost definite în Carta drepturilor fundamentale care arată care sunt responsabilităţile fiecăruia.

Cel de-al doilea obiectiv este reuşita extinderii. În primăvara anului 2004, vom fi cu zece state mai mulţi, sub rezerva ratificării documentelor de către statele în cauză. Extinderea nu s-a terminat. Aşa cum doreau şi părinţii fondatori ai Uniunii, Europa are vocaţia să adune laolaltă statele europene, cu un obiectiv clar: instituirea democraţiei, eliminarea războiului şi facilitarea progresului economic şi social.

Cel de-al treilea obiectiv este crearea unei Uniuni Europene a securităţii şi apărării pentru că istoria a demonstrat că nu poate exista o organizaţie fără capacitate de apărare şi intervenţie, care să protejeze valorile ce sunt considerate din ce în ce mai mult drept universale.

În cele din urmă, ultimul obiectiv, cel esenţial, este evident consolidarea Europei ca spaţiu al progresului, libertăţii, securităţii, justiţiei pentru toţi cetăţenii săi.

Acestea sunt obiectivele care ar trebui să fie îndeplinite de instituţii mai legitime şi mai eficiente. Instituţiile europene, aşa cum au fost ele create, sunt bune, însă trebuie să se adapteze în permanenţa realităţilor. De aici şi contribuţia franco-germană la Convenţia privind viitorul Europei, prezidată de Valery Giscard d’Estaing. (…)

Respectarea anumitor valori ale civilizaţiei este esenţială. Nu vor putea fi reunite într-o Europă organizată decât state şi popoare care acceptă aceleaşi valori sociale, care nutresc acelaşi respect pentru drepturile omului. Este ceea ce noi numim "criteriile de la Copenhaga", este o cerinţă absolută.

Obiectivul nostru nu este acela de a transforma Europa într-un fel de citadelă. Ar trebui să avem relaţii mai profunde cu statele care ne înconjoară. Este cazul unui stat precum Turcia, care este un stat candidat şi care trebuie să facă mai întâi dovada, aşa cum am decis în unanimitate la summit-ul de la Copenhaga (decembrie 2002), a respectării totale a criteriilor de democraţie europeană. Acelaşi lucru este valabil şi pentru alte state care nu au vocaţia de a deveni membri ai UE, dar au vocaţie de a întreţine cu aceasta relaţii strânse, îmbunătăţite, structurate, aşa cum este cazul anumitor state din Est, inclusiv Rusia, dar şi statele din jurul Mării Mediterane". (…)

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Anexa 4 

Cooperarea franco-germană în cifre 

 

Germania este primul client şi furnizor al Franţei cu 14,7% din exporturile franceze, respectiv 16,7% din importuri în 2001. Ponderea pe piaţa franceză a importurilor germane este de 9,4%.

Germania este cel de-al doilea investitor în Franţa în ceea ce priveşte locurile de muncă create, după SUA şi înainte Marii Britanii. Franţa este cel de al patrulea investitor străin în Germania. În jur de 1400 de companii franceze investesc în Germania (150000 de locuri de muncă). De asemenea, aproape 2800 de companii franceze au proprietari germani. Anual au loc circa de 50 de fuziuni între firme franco-germane.

Rata şomajului în noiembrie 2002 era de 8,4% în Germania şi de 8,8% în Franţa, în zona euro această rată fiind de 8,4%.

Creşterea economică în anul 2002 în Germania a fost de 0,2% din PIB, înregistrând în acelaşi timp un deficit record (3,7% din PIB). In Franţa creşterea economică este în jur de 1% din PIB.

În Franţa există 9 şcoli germane şi 90 de unităţi care au secţiuni franco-germane puternice. În Germania există 15 şcoli şi licee franceze.

Şapte milioane de schimburi au fost organizate de Biroul franco-german pentru tineret (OFAJ) începând cu 1963, în timp ce 200000 de persoane au participat la un program de schimb sau de formare al OFAJ în 2002. Un total de 17000 de persoane au beneficiat de programele destinate tinerilor profesionişti, în formare sau în căutare de lucru. De asemenea, circa 1800 de comune şi 3000 de şcoli din Franţa şi Germania s-au înfrăţit pe parcursul anului 2002.

Aproape 3200 de persoane s-au înscris în anul 2002 la Institutul Goethe pentru a urma cursurile de limbă germană în Franţa. În 2001, 280 de autori germani au fost traduşi în limba franceză, conform datelor obţinute de la asociaţia editorilor şi librarilor germani. În acelaşi an, 126 de cărţi germane au fost traduse în engleză (Marea Britanie), 256 în olandeză, 373 în italiană şi 454 în spaniolă. În anul 2003, Germania şi Franţa vor prezenta în diferite ţări 54 de proiecte culturale comune.

